দুরন্ত ডি কক, আইপিএল ২০২৫-এ খাতা খুলল KKR

ওয়েব ডেস্ক: সার দিয়ে জমি উর্বর করে গিয়েছিলেন বোলাররা, ব্যাটাররা গিয়ে ফসল ফলালেন। আইপিএল ২০২৫-এ প্রথম শস্যের দানা, থুড়ি, প্রথম পয়েন্ট সংগ্রহ করল কলকাতা নাইট রাইডার্স। গুয়াহাটিতে রাজস্থান রয়্যালসকে আট উইকেটে হারাল অজিঙ্ক্য রাহানের দল। ব্যাট হাতে প্রথম থেকে শেষ অবধি থাকলেন কুইন্টন ডি কক। স্পিনারদের সহায়তা করে এমন পিচে তাঁর ৬১ বলে ৯৭ রানের ইনিংসই ম্যাচের সেরা পারফরম্যান্স।

শেষ ওভারে তাঁকে সেঞ্চুরি করতে না দেওয়ার জন্যই কি পরপর দুটো ওয়াইড বল করলেন জফ্রা আর্চার, এই প্রশ্ন কিন্তু সোশ্যাল মিডিয়ায় ঝড় তুলবে। তবে কেকেআর এসব নিয়ে চিন্তিত নয়। দল জয়ের রাস্তায়, আর কী চাই।

আরও পড়ুন: ব্রাজিলকে ৪ গোলে চূর্ণ করল মেসি-হীন আর্জেন্টিনা

দু’দিন ধরে বৃষ্টির কারণে ইডেনের পিচ আর্দ্র হয়ে উঠেছিল। কলকাতা নাইট রাইডার্সের স্পিনাররা খুব একটা সুবিধা করে উঠতে পারেননি। কিন্তু গুয়াহাটির উইকেট স্পিনারদের পাশে দাঁড়াল। ওমনি কামাল করলেন বরুণ চক্রবর্তী এবং মইন আলি। চার ওভারে ১৭ রান দিয়ে দুই উইকেট নিলেন বরুণ। বর্ষীয়ান ইংলিশ অলরাউন্ডার মইন চার ওভারে ২৩ রান দিয়ে দুই উইকেট পেলেন।

সুনীল নারিনের জায়গায় আজ খেলানো হয়েছে মইনকে। যশস্বী জয়সওয়ালকে ভয়ঙ্কর হয়ে ওঠার আগে ফেরালেন তিনি। এক কালের নাইট নীতীশ রানাও তাঁর শিকার। সঞ্জু স্যামসনের মূল্যবান উইকেটটি নিলেন বৈভব অরোরা। আরসিবির বিরুদ্ধে মার খেয়েছিলেন, এদিন দুটি উইকেট পেলেন। রাজস্থান রয়্যালসের ব্যাটারদের প্রথম থেকেই কাবু করে রেখেছিলেন বরুণরা।